Dôvodová správa

Všeobecná časť

Návrh  nariadenia vlády Slovenskej republiky o sumách vianočného príspevku v roku 2009 (ďalej len „návrh nariadenia vlády“) sa predkladá  v súlade s § 1 ods. 8 zákona č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov, ktorý splnomocňuje vládu Slovenskej republiky na jeho vydanie každoročne.
Návrhom nariadenia vlády sa ustanovuje percento priemernej mesačnej mzdy v hospodárstve Slovenskej republiky vykázanej Štatistickým úradom Slovenskej republiky za rok 2008 na určenie sumy dôchodku na účely poskytnutia vianočného príspevku v roku 2009, sumy dôchodku určené týmto percentom, relevantné pre pásmové rozpätie na poskytnutie vianočného príspevku a sumy vianočného príspevku v roku 2009 diferencovane v závislosti od sumy dôchodku alebo úhrnu súm dôchodkov.
Návrh nariadenia vlády je v súlade s Ústavou Slovenskej republiky a so zákonom, na vykonanie ktorého je navrhnutý.
Odhad dopadov na verejné financie je uvedený v Doložke o posúdení  vplyvov.
Návrh nariadenia vlády pozitívne ovplyvní príjmy dotknutých osôb.
Návrh nariadenia vlády nemá vplyv na rozpočty obcí a rozpočty vyšších územných celkov, hospodárenie podnikateľskej sféry a iných právnických osôb, na zamestnanosť v Slovenskej republike, na životné prostredie, na podnikateľské prostredie a na informatizáciu spoločnosti. 

DOLOŽKA  ZLUČITEĽNOSTI
       návrhu právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Ministerstvo práce, sociálnych vecí a rodiny Slovenskej republiky

2.	Názov návrhu právneho predpisu: Návrh nariadenia vlády Slovenskej republiky o sumách vianočného príspevku v roku 2009 

3.	Problematika návrhu právneho predpisu:
a)	nie je upravená v práve Európskych spoločenstiev
b)	nie je upravená v práve Európskej únie
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev

Keďže problematika návrhu právneho predpisu nie je upravená právom Európskych spoločenstiev a Európskej únie, je bezpredmetné vyjadrovať sa k bodom 4, 5 a 6 doložky zlučiteľnosti.

Osobitná časť

K § 1
Ustanovuje sa percento priemernej mesačnej mzdy v národnom hospodárstve Slovenskej republiky, ktorým sa určí suma dôchodku alebo úhrnu súm dôchodkov na účely poskytnutia vianočného príspevku. Navrhované percento priemernej mesačnej mzdy sa určilo s ohľadom na možnosti finančného zabezpečenia výplaty vianočného príspevku z prostriedkov štátneho rozpočtu.
 
Priemerná mesačná mzda v hospodárstve Slovenskej republiky vykázaná Štatistickým úradom Slovenskej republiky za rok 2008 (ďalej len „priemerná mesačná mzda“) je 723,03 eura (21 782 Sk). 
 
Suma dôchodku na účely poskytnutia vianočného príspevku v roku 2009 je určená ako
a) 20 % priemernej mesačnej mzdy, t. j. 20 % zo 723,03 eura (21 782 Sk), po zaokrúhlení na desať eurocentov  nahor je 144,70 eura (4 359 Sk),
b) 40 % priemernej mesačnej mzdy, t. j. 40 % zo 723,03 eura (21 782 Sk), po zaokrúhlení na desať eurocentov  nahor je  289,30 eura (8 716 Sk),
c) 60 % priemernej mesačnej mzdy, t. j. 60 % zo 723,03 eura (21 782 Sk) po zaokrúhlení na desať eurocentov nahor je  433,90  eura  (13 072 Sk).
 
K § 2
 
Ustanovenie § 1 ods. 8 zákona č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov splnomocňuje vládu Slovenskej republiky na vydanie nariadenia vlády do 31. októbra kalendárneho roka. Z uvedeného dôvodu sa účinnosť nariadenia vlády navrhuje na 31. október 2009.